Doris Jakobsen (SIU), 2014-05-20:
Det er nemlig et forslag til en lov, der er en helt nødvendig forudsætning for, at vi i Grønland kan komme i gang med de såkaldte storskalaprojekter, som vi har store forhåbninger til.
Det var en lov, der medførte en meget omfattende diskussion i både Grønland og Danmark, da det første gang blev fremsat som lovforslag af den tidligere regering i Grønland.
Den diskussion, som lovforslaget dengang udløste i Danmark, var bestemt ikke til gavn for de internationale investeringer, der er forudsætningen for, at disse storskalaprojekter kan gå fra håb til virkelighed.
En ekspert oplyste, at den måde, den grønlandske storskalalov var blevet behandlet på i Danmark, havde medført, at Kina havde dæmpet sin interesse for investeringer i Grønland.
Der er nu en ny Siumutledet regering i Grønland, og vi har startet med at tilpasse den grønlandske storskalalov, og den er i overensstemmelse med alle internationale regler og godkendt af den grønlandske fagbevægelse og vedtaget af alle partier i Inatsisartut.
Det er derfor mit håb, at dette danske lovforslag også kan gennemføres med fuld tilslutning her i Folketinget, og at Danmark og Grønland sammen kan sende et signal til hele verden om, at man nu trygt kan investere i de grønlandske storskalaprojekter.
Jeg skal nemlig igen slå fast, således som lederen af vores regering, Aleqa Hammond, har gjort det over for pressen hernede, at der ikke er nogen investorer, der er mere velkomne i denne sammenhæng end de danske og de skandinaviske, men vi arbejder på markedsvilkår, således som allerede den forrige regering aftalte med EU.
Derfor er vi åbne over for alle, der vil investere i vores mineprojekter og hjælpe os i gang med den nye økonomiske udvikling, som er helt nødvendig for at sikre Grønlands fremtid.
Vi har simpelt hen brug for, at der kommer gang i minedriften i Grønland – og jo før, jo bedre.
Vi slækker ikke på vores krav til sikkerhed for både mennesker og miljø, som er blandt de skrappeste i verden, men vi håber på, at de rigdomme, der findes i vores undergrund, snart kan realiseres.
Det gælder også, hvad angår de sjældne jordarter.
Det har været Siumuts opfattelse, at særlige henvisninger til udnyttelsen af de sjældne jordarter ikke hører til i denne lov.
Det medfører efter vores mening en sammenblanding af emner, der ikke burde forekomme i en lov som denne.
Vores regering har ikke noget problem med at udveksle informationer, heller ikke om de sjældne jordarter, med den danske regering.
Det kunne ske ved vores rigsmøder eller ved vores gentagne møder med udenrigsministeren samt i andre sammenhænge, hvor netop den slags informationsudveksling allerede foregår om alle relevante emner.
Men principielt burde betingelsen om, at der kun kan udstedes tilladelser til udlændinges adgang til Grønland i forbindelse med udnyttelsen af de sjældne jordarter, ikke figurere i denne lovgivning, når der er opnået enighed om informationsudveksling. Det vigtigste for Grønland er dog, at vi får sat gang i disse storskalaprojekter så hurtigt som muligt, og derfor, at den foreliggende lovtekst også forhandles på plads mellem den grønlandske og den danske regering, som den er.
Fru Sara Olsvig er blevet i Grønland, da hun er ordfører på dette lovforslag, som også i dag behandles i Grønland.
Hun har derfor bedt mig om at hilse og sige følgende på vegne af IA
Inuit Ataqatigiit mener også, det er uacceptabelt at lægge klausuler om sjældne jordarter ind i dette forslag til lov om arbejds- og opholdstilladelser, også selv om det kun er i bemærkningerne til lovforslaget.
Bemærkningerne er grundlaget for, hvordan loven skal læses, og er lige så vigtige som selve lovteksten.
Inuit Ataqatigiit mener ikke, at godkendelse af ansøgninger om arbejdsog opholdstilladelse har noget at gøre med informationsniveauet mellem Naalakkersuisut og regeringen om projekter vedrørende sjældne jordarter.
Det er at gå på kompromis med selvstyreloven, hvoraf det fremgår klart, at Grønland har udøvende og lovgivende magt på råstofområdet.
Det gælder, uanset hvilke mineraler der er tale om, og det vil vi ikke acceptere.